Diari Oficial de la Generalitat Valenciana


Sumari del DOGV 9860, del 30-05-2024 (2024/5029)

Anunci d'aprovació de la suspensió de tramitació i atorgament de llicències d'edificació per a la implantació de nous usos terciaris hotelers (03828/2024/000250)
-----------------------------------------------------------------------------------------------------------------------------------------------------------------

### Dades del document

Número de DOGV
:   9860

Data del DOGV
:   30-05-2024

Secció del DOGV
:   V. ANUNCIS - C) ALTRES ASSUMPTES

Número del document
:   2024/5029


Organisme emissor
:   Ajuntament de València

Tipus de document
:   Anunci

Anunci d'aprovació de la suspensió de tramitació i atorgament de llicències d'edificació per a la implantació de nous usos terciaris hotelers (03084/2024/000250) [2024/5029]  
El Ple de l'Ajuntament de València, en sessió del dia 28 de maig de 2024, ha adoptat l'acord que, en la part dispositiva, diu el següent:   
  
  
«Primer. Suspendre la tramitació i l'atorgament de llicències d'edificació per a la implantació de nous usos terciaris hotelers, per als àmbits que més avall es determinen, amb la finalitat de facilitar l'estudi de la reforma de l'ordenació urbanística, d'acord amb el que s'establix en l'article 68.1 del text refós de la Llei d'ordenació del territori, urbanisme i paisatge, aprovat pel Decret legislatiu 1/2021, de 18 de juny, del Consell (TLOTUP).   
Als efectes d'esta suspensió, s'entén per llicències d'edificació totes les que habiliten per a la realització d'actuacions que tinguen la consideració d'edificació d'acord amb les normatives estatal i autonòmica vigent en esta matèria (article 2.2 de la Llei 38/1999, de 5 de novembre, d'ordenació de l'edificació, i article 2.2 de la Llei 3/2004, de 30 de juny, de la Generalitat, d'ordenació i foment de la qualitat de l'edificació), incloent-hi les que consistisquen en el canvi dels usos de l'edifici o d'una part d'este, sempre que el seu objecte siga un nou ús terciari hoteler.   
Per contra, esta suspensió no afectarà les llicències o altres títols habilitants urbanístics l'objecte dels quals siga la realització de les actuacions següents:  
- La parcel·lació de terrenys.  
- Les obres de demolició.  
-Les obres de mera reforma, que no impliquen alteració estructural, relatives a edificis o parts d'edificis que tinguen prèviament autoritzat l'ús terciari.  
  
Segon. La suspensió acordada s'estén a l'eficàcia de les declaracions responsables que es presenten a partir del dia de la publicació d'este acord en el Diari Oficial de la Generalitat Valenciana, quan siga este títol habilitant urbanístic legalment s'exigisca per a realitzar les actuacions d'edificació definides en el punt anterior.  
  
Per contra, esta suspensió no afecta l'eficàcia de les declaracions responsables presentades abans del dia de la publicació d'este acord en el Diari Oficial de la Generalitat Valenciana, sempre que en este moment s'haja presentat a l'Ajuntament de València la documentació que preceptivament ha d'acompanyar la declaració responsable d'acord amb la normativa vigent.   
  
  
Tercer. La suspensió acordada en el punt primer s'estén, des del punt de vista territorial, als terrenys classificats com a sòl urbà l'ús global o dominant dels quals siga el residencial (inclosos els classificats formalment pel PGOU com a sòl urbanitzable les obres d'urbanització del qual hagen conclòs), en què concórrega alguna de les condicions següents:  
1a. Que estiguen situats dins l'àmbit físic de la «Ciutat Central» (així definida pel Pla especial de directrius per a la millora de la qualitat urbana dels barris de la ciutat de València, aprovat pel Ple en la sessió del 28 de juny de 2018).  
2a. Que estiguen situats fora de l'àmbit físic de la «Ciutat Central» i que la incidència real dels habitatges turístics i altres usos terciaris hotelers no puga considerar-se com a nul·la o escassa, situació en què es troben els barris següents:  
- Benimàmet  
- Carpesa  
- Poble Nou  
- la Punta  
- el Palmar  
- el Saler  
- el Perellonet  
En canvi, s'exclouen de la suspensió:  
- Els sectors urbans o urbanitzables l'ús global o dominant dels quals siga el terciari o l'industrial.  
- Els terrenys classificats com a sòl urbà l'ús global o dominant dels quals siga el residencial, situats fora de l'àmbit físic de la «Ciutat Central», en els quals la incidència real dels habitatges turístics i altres usos terciaris hotelers es considera nul·la o escassa, que són els barris que no figuren en la llista anterior.  
Així mateix, s'exclouen d'esta suspensió els terrenys següents classificats com a sòl urbà que ja disposen d'una regulació específica de l'ús terciari d'habitatge turístic, que són els compresos en l'àmbit físic ordenat pels instruments de planejament següents:   
  
- Pla especial de protecció de Ciutat Vella, que comprén la total superfície de l'àrea funcional 01, i xicotetes parts de les àrees funcionals 02 i 03.  
- Pla especial del Cabanyal-Canyamelar, que comprén una part important de la superfície de l'àrea funcional 08, i xicotetes parts de l'àrea funcional 07.  
  
Quart. S'exclouen de la suspensió d'atorgament de llicències acordada, des del punt de vista material, els immobles següents, siga que siga la seua localització:  
- Els que tinguen assignat l'ús terciari exclusiu pel planejament vigent.  
- Els que disposen de llicència o declaració responsable que autoritze l'ús terciari en planta primera, sempre que tinguen o puguen tindre un accés independent des de la via pública.   
Cinqué. Continuar amb el Pla d'inspecció d'habitatges turístics tot incidint especialment en la inspecció dels que hi ha situats en planta baixa, de conformitat amb els acords de la Comissió Informativa d'Urbanisme, Parcs i Jardins, Espais Naturals i Millora Climàtica en la sessió de 22 de maig de 2024.»  
  
Contra l'acord transcrit anteriorment, que és definitiu en via administrativa, i d'acord amb el que s'establix en la Llei 39/2015, de 1r d'octubre, del procediment administratiu comú de les administracions públiques, i en la Llei 29/1998, de 13 de juliol, reguladora de la jurisdicció contenciosa administrativa, s'hi pot interposar un dels recursos següents:   
a) Amb caràcter potestatiu, recurs de reposició davant el mateix òrgan que ha dictat l'acte recorregut, en el termini d'un mes a comptar de l'endemà de la publicació en el DOGV. Si transcorre un mes de l'endemà de la interposició del recurs de reposició sense que este haja estat resolt, es pot entendre que ha estat desestimat i es pot interposar un recurs contenciós administratiu davant el jutjat contenciós administratiu de València en el termini de sis mesos.   
  
b) Recurs contenciós administratiu davant el jutjat contenciós administratiu de València, dins el termini de dos mesos comptats de l'endemà de la publicació en el DOGV. Tot això sens perjuí que es puga exercitar qualsevol altre recurs o acció que s'estime procedent.  
  
  
València, 29 de maig de 2024.- El secretari: Manuel Latorre Hernández.